b'\n_START_ARTICLE_\nNorvegija\n_START_SECTION_\nPavadinimas\n_START_PARAGRAPH_\nDauguma etimolog\xc5\xb3 mano, kad \xc5\xa1alies pavadinimas atsirado i\xc5\xa1 \xc5\xa0iaur\xc4\x97s german\xc5\xb3 kalb\xc5\xb3 ir rei\xc5\xa1kia \xe2\x80\x9e\xc5\xa1iaur\xc4\x97s kelias\xe2\x80\x9c, o tai sen\xc4\x85ja nord\xc5\xb3 kalba b\xc5\xabt\xc5\xb3 nord veg ar nor\xc3\xb0 vegri. Norvegija sen\xc4\x85ja nord\xc5\xb3 kalba yra N\xc3\xb3reegr, anglosaks\xc5\xb3\xc2\xa0\xe2\x80\x93 Nor\xc3\xbe weg, o viduram\xc5\xbei\xc5\xb3 lotyn\xc5\xb3\xc2\xa0\xe2\x80\x93 Nhorvegia. Dabar Norvegija vadinama Norge norveg\xc5\xb3 bokm\xc3\xa5l kalboje ir Noreg norveg\xc5\xb3 nynorsk kalboje. Sen\xc5\xb3j\xc5\xb3 nord\xc5\xb3 ir nynorsk formos yra pana\xc5\xa1ios \xc4\xaf senov\xc4\x97s sami\xc5\xb3 \xc5\xbeod\xc4\xaf rei\xc5\xa1kiant\xc4\xaf \xe2\x80\x9epalei pakrant\xc4\x99\xe2\x80\x9c ar \xe2\x80\x9epalei j\xc5\xabr\xc4\x85\xe2\x80\x9c, o tai yra nuorrek \xc5\xa1iuolaikin\xc4\x97je Lule sami\xc5\xb3 kalboje. Archain\xc4\x97s \xc5\xbeod\xc5\xbeio formos paremia mint\xc4\xaf, kad \xc5\xa1is \xc5\xbeodis neat\xc4\x97jo i\xc5\xa1 german\xc5\xb3 kalb\xc5\xb3._NEWLINE_Kitose vietin\xc4\x97se Norvegijos kalbose Norvegijos pavadinimas yra: \xc5\xa0iaur\xc4\x97s sami\xc5\xb3 Norga, Lule sami\xc5\xb3 Vuodna, Piet\xc5\xb3 sami\xc5\xb3 N\xc3\xb8\xc3\xb8rje, suomi\xc5\xb3 Norja. Oficialus \xc5\xa1alies pavadinimas norvegi\xc5\xa1kai: Kongeriket Norge (bokm\xc3\xa5l), Kongeriket Noreg (nynorsk). Kiti pavadinimai: \xc5\xa0iaur\xc4\x97s sami\xc5\xb3 Norgga gonagasriika, Lule sami\xc5\xb3 Vuona g\xc3\xa5n\xc3\xa5gisrijkka, Piet\xc5\xb3 sami\xc5\xb3 N\xc3\xb8\xc3\xb8rjen g\xc3\xa5nkarijhke, suomi\xc5\xb3 Norjan kuningaskunta.\n_START_SECTION_\nKlimatas\n_START_PARAGRAPH_\nSkandinavijos kalnai dalija \xc5\xa1alies klimat\xc4\x85 \xc4\xaf vakarin\xc4\x97se pakrant\xc4\x97se dominuojanti humidin\xc4\xaf ir rytuose dominuojant\xc4\xaf kontinentin\xc4\xaf klimat\xc4\x85. Norvegijos vakar\xc5\xb3 pakrant\xc4\x97, neskaitant savo pad\xc4\x97ties \xc5\xa1iaur\xc4\x97je, pasi\xc5\xbeymi \xc5\xa1velniu ir dr\xc4\x97gnu klimatu. Tai lemia \xc5\xa0iaur\xc4\x97s Atlanto srov\xc4\x97, kuri ne\xc5\xa1a \xc5\xa1ilum\xc4\x85 i\xc5\xa1 piet\xc5\xb3. D\xc4\x97l to pakrant\xc4\x97s da\xc5\xbeniausiai i\xc5\xa1tisus metus n\xc4\x97ra padengtos ledu. Susikondensav\xc4\x99s j\xc5\xabros vanduo (krituliai) i\xc5\xa1krenta vakarin\xc4\x97je kalnyno pus\xc4\x97je. D\xc4\x97l to Bergenas yra vienas Europos miest\xc5\xb3, kuriame i\xc5\xa1krenta daugiausiai krituli\xc5\xb3.\n_START_SECTION_\nReligija\n_START_PARAGRAPH_\nPasak oficialios 2012\xc2\xa0m. statistikos, liuteronai (oficiali \xc5\xa1alies religija) sudaro 77% Norvegijos populiacijos, kiti protestantai\xc2\xa0\xe2\x80\x93 3,5\xc2\xa0%, Romos katalikai\xc2\xa0\xe2\x80\x93 1\xc2\xa0%, musulmonai\xc2\xa0\xe2\x80\x93 2\xc2\xa0%, kitos religij\xc5\xb3 atstovai (daugiausiai budistai, sikhai, hinduistai ir jud\xc4\x97jai)\xc2\xa0\xe2\x80\x93 1\xc2\xa0%. Lik\xc4\x99 neturi jokios religijos._NEWLINE_2005\xc2\xa0m. apklausoje 32\xc2\xa0% Norvegijos gyventoj\xc5\xb3 sak\xc4\x97, jog jie \xe2\x80\x9etiki, kad yra Dievas\xe2\x80\x9c, 47\xc2\xa0%, kad \xe2\x80\x9eyra kokia nors dvasia arba dvasin\xc4\x97 energija\xe2\x80\x9c, 17\xc2\xa0% teig\xc4\x97, kad jie \xe2\x80\x9enetiki jokiais dievais, dvasiomis ar dvasin\xc4\x97mis energijomis\xe2\x80\x9c ir 4\xc2\xa0%, kad \xe2\x80\x9ene\xc5\xbeino\xe2\x80\x9c.  Pasak keli\xc5\xb3 kit\xc5\xb3 apskai\xc4\x8diavim\xc5\xb3, net 72\xc2\xa0% norveg\xc5\xb3 yra ateistai._NEWLINE_Ankstyvieji norvegai, kaip ir visi skandinavai, buvo pagonys, tikintys \xc4\xaf skandinav\xc5\xb3 mitologij\xc4\x85. Sami\xc5\xb3 religija buvo \xc5\xa1amanistin\xc4\x97. Ma\xc5\xbedaug nuo 1000\xc2\xa0m. iki 1150\xc2\xa0m. misionieri\xc5\xb3 pastangomis Norvegija pama\xc5\xbeu tapo krik\xc5\xa1\xc4\x8dioni\xc5\xa1ku kra\xc5\xa1tu. Iki reformacijos norvegai buvo katalik\xc5\xb3 ba\xc5\xbeny\xc4\x8dios dalimi, bet 1536\xc2\xa0m. per\xc4\x97jo \xc4\xaf protestantizm\xc4\x85.\n_START_SECTION_\nLiterat\xc5\xabra\n_START_PARAGRAPH_\nXIX a. antroje pus\xc4\x97je Norvegijoje \xc4\xafvyko kult\xc5\xabrinis pakyl\xc4\x97jimas, prie kurio prisid\xc4\x97jo tokie autoriai kaip: Henrik Ibsen, Bj\xc3\xb8rnstjerne Bj\xc3\xb8rnson, Alexander Kielland, Jonas Lie, Amalie Skram, Arne Garborg, Hans Ernst Kinck ir Knut Hamsun. Jie \xc4\xafne\xc5\xa1\xc4\x97 labai didel\xc4\xaf ind\xc4\x97l\xc4\xaf \xc4\xaf Norvegijos kult\xc5\xabr\xc4\x85._NEWLINE_Trys norvegai tapo Nobelio literat\xc5\xabros premijos laureatais: Bj\xc3\xb8rnstjerne Bj\xc3\xb8rnson (1903 m.), Knut Hamsun (1920 m.) ir Sigrid Undset (1928 m.)._NEWLINE_Pagal organizacijos \xe2\x80\x9eReporteriai be apribojimu\xe2\x80\x9c Norvegijos Spaudos laisv\xc4\x97s indeksas yra tre\xc4\x8dias pasaulyje, po Suomijos ir Nyderland\xc5\xb3 (i\xc5\xa1 139 \xc5\xa1ali\xc5\xb3).\n_START_SECTION_\nBibliotekos\n_START_PARAGRAPH_\nNorvegijos bibliotekos, pasaulio bibliotekar\xc5\xb3, yra laikomos pavyzdin\xc4\x97mis. \xc5\xa0alyje yra 892 vie\xc5\xa1osios, 336 mokslin\xc4\x97s, 19 valstybini\xc5\xb3 bibliotek\xc5\xb3, bei Norvegijos nacionalin\xc4\x97 biblioteka. 1834 m. \xc4\xafvestas Bibliotek\xc5\xb3 \xc4\xafstatymas suteikia teis\xc4\x99 nemokamai naudotis bibliotekomis.\n_START_SECTION_\nMuzika\n_START_PARAGRAPH_\nGarsiausias norveg\xc5\xb3 kompozitorius yra Edvard Grieg. Taip pat kiti \xc5\xbeym\xc5\xabs kompozitoriai yra Johan Svendsen, Christian Sinding, Fartein Valen, Harald S\xc3\xa6verud ir Geirr Tveitt._NEWLINE_Iki 1840 met\xc5\xb3 u\xc5\xbera\xc5\xa1ytos norveg\xc5\xb3 liaudies muzikos buvo labai nedaug. O u\xc5\xbera\xc5\xa1yta muzika, tikima, buvo itin paveikta krik\xc5\xa1\xc4\x8dionyb\xc4\x97s. Apskritai liaudies muzika Norvegijoje buvo orientuota \xc4\xaf linksmybes ir \xc5\xa1okius. _NEWLINE_Tautinis romantizmas, jud\xc4\x97jimas, paliet\xc4\x99s vis\xc4\x85 Europ\xc4\x85 XIX am\xc5\xbeiuje, prisiliet\xc4\x97 ir prie Norvegijos ir padar\xc4\x97 \xc4\xaftak\xc4\x85 klasikinei \xc5\xa1alies muzikai ir jos kompozitoriams._NEWLINE_Smuikininkas Ole Bull buvo pirmasis svarbesnis norveg\xc5\xb3 muzikantas, vadinamas \xc5\xa0iaur\xc4\x97s Paganiniu. Apie 1831 metus klasikin\xc4\x99 scen\xc4\x85 \xc4\x97m\xc4\x97 veikti tradicin\xc4\x97 norveg\xc5\xb3 muzika. Ole Bull buvo pirmasis, pristat\xc4\x99s liaudies melodijas miestuose. _NEWLINE_Tuo pat metu, XIX am\xc5\xbeiaus viduryje, \xc5\xa1alies muzikin\xc4\x97 scena \xc4\xaf\xc5\xbeeng\xc4\x97 \xc4\xaf norveg\xc5\xb3 muzikos aukso am\xc5\xbei\xc5\xb3. I\xc5\xa1kilo ir keletas kit\xc5\xb3 kompozitori\xc5\xb3 \xe2\x80\x93 tai Halfdan Kjerulf, Martin Andreas Udbye, suk\xc5\xabr\xc4\x99s norveg\xc5\xb3 oper\xc4\x85 Fredkulla, Rikard Nordraak \xe2\x80\x93 noverg\xc5\xb3 himno autorius, Ludvig Mathias Lindeman, Johan Svendsen ir Edvard Grieg._NEWLINE_Ole Bull liaudies muzikos atradimai \xc4\xafkv\xc4\x97p\xc4\x97 Edvard Grieg ie\xc5\xa1koti liaudies muzikos \xc5\xa1altini\xc5\xb3. Taip norveg\xc5\xb3 muzikantai \xc4\x97m\xc4\x97 jungti europines tradicijas su norveg\xc5\xb3 liaudies melodijomis._NEWLINE_Norvegijos tautinis s\xc4\x85moningumas augo ir tai puikiai atsispind\xc4\x97jo norveg\xc5\xb3 kuriamoje muzikoje._NEWLINE_Palyginus su kitomis \xc5\xa1alimis, norveg\xc4\x97s kompozitor\xc4\x97s buvo itin priimamos, o j\xc5\xb3 k\xc5\xabriniai publikuojami._NEWLINE__NEWLINE_Daug \xc5\xbeinom\xc5\xb3 pop ir roko muzikos atlik\xc4\x97j\xc5\xb3 bei grupi\xc5\xb3 yra i\xc5\xa1 Norvegijos: A-Ha, Apoptygma Berzerk, BigBang, Trail of Tears, Storm, Kaizers Orchestra ir Motorpsycho. Taip pat yra nema\xc5\xbeai populiari\xc5\xb3 metalo \xc5\xbeanro grupi\xc5\xb3 Mayhem, Burzum, Dimmu Borgir, Gorgoroth, Immortal ir Darkthrone._NEWLINE_Norvegija taip pat yra labai populiari d\xc5\xbeiazo muzika. Garsiausi atlik\xc4\x97jai yra Jan Garbarek, Nils Petter Molv\xc3\xa6r, Arild Andersen, Rebekka Bakken, Silje Nergaard, Bugge Wesseltoft, Eivind Aarset, Terje Rypdal, Ketil Bj\xc3\xb8rnstad, Sidsel Endresen, Solveig Slettahjell ir Kirsti Huke.\n_START_SECTION_\nVizualinis menas\n_START_PARAGRAPH_\nGarsiausias norveg\xc5\xb3 dailininkas yra Edvard Munch. Dauguma jo darb\xc5\xb3 yra saugomi Munch muziejuje (norv. Munch-museet) Osle._NEWLINE_Vienas garsiausi\xc5\xb3 norveg\xc5\xb3 fotograf\xc5\xb3, ypa\xc4\x8d gamtos fotografavime, yra Knud Knudsen. Jis labiausiai pasi\xc5\xbeym\xc4\x97jo \xc4\xafam\xc5\xbeindamas XIX a. Norvegijos gamtovaizd\xc5\xbeius. Did\xc5\xbeioji dalis jo darb\xc5\xb3 yra saugomi Bergeno universiteto bibliotekoje.'